Μάνος Χατζιδάκις. Η διάλεξη για το ρεμπέτικο στο Θέατρο Τέχνης: 70 χρόνια μετά!

Μάνος Χατζιδάκις.

Η διάλεξη για το ρεμπέτικο στο Θέατρο Τέχνης: 70 χρόνια μετά!

Ειδική τιμητική εκδήλωση στο Υπόγειο του Θεάτρου Τέχνης Κ. Κουν

Δευτέρα 28 Ιανουαρίου, ώρα 21.30

Εβδομήντα χρόνια συμπληρώνονται φέτος από την ιστορική διάλεξη για το ρεμπέτικο που έδωσε ο Μάνος Χατζιδάκις στο Θέατρο Τέχνης, στις 31 Ιανουαρίου 1949. Στη διάλεξη αυτή, που θεωρείται ορόσημο για την αναγνώριση του ρεμπέτικου από τους αστούς και τους διανοητές, ο 24χρονος τότε συνθέτης μέσα στη δίνη του εμφυλίου, μίλησε με τόλμη και σαφήνεια για την ιδεολογία και την αισθητική αυτών των «περιφρονημένων» τραγουδιών, προβάλλοντάς τα ως «μια τέχνη γνησίως και μοναδικά ελληνική». Για να καταλήξει, προσκαλώντας στη σκηνή του θεάτρου τον Μάρκο Βαμβακάρη και τη νεαρή Σωτηρία Μπέλλου που τραγούδησαν επιλεγμένα ρεμπέτικα στο έκπληκτο κοινό!

Τιμώντας την επέτειο αυτή, το Θέατρο Τέχνης Καρόλου Κουν οργανώνει τη Δευτέρα 28 Ιανουαρίου 2019 στις 21.30 στο Υπόγειο (Πεσμαζόγλου 5) εκδήλωση με θέμα: «Μάνος Χατζιδάκις. Η διάλεξη για το ρεμπέτικο στο Θέατρο Τέχνης: 70 χρόνια μετά!»

Την επιμέλεια του αφιερώματος έχει ο Λάμπρος Λιάβας, καθηγητής εθνομουσικολογίας στο Τμήμα Μουσικών Σπουδών του ΕΚΠΑ, που θα διαβάσει χαρακτηριστικά αποσπάσματα από τη διάλεξη, αναλύοντας την κομβική σημασία της για την εποχή και την εξέλιξη του ελληνικού τραγουδιού.

Παράλληλα, o Θοδωρής Οικονόμου θα παίξει αποσπάσματα από τις «Έξι λαϊκές ζωγραφιές» που συνέθεσε ο Χατζιδάκις το 1950 με πηγή έμπνευσης τα ρεμπέτικα.

Τέλος, ο Στέλιος Βαμβακάρης, γιός του Μάρκου, με το συγκρότημά του θα παρουσιάσουν τα ίδια τραγούδια που είχαν επιλεγεί ως αντιπροσωπευτικά μουσικά δείγματα στη διάλεξη του 1949. Μαζί του, στην κιθάρα, και ο ηθοποιός Γιάννος Περλέγκας.

Η εκδήλωση πραγματοποιείται από το Θέατρο Τέχνης Κ. Κουν, σε συνεργασία με το Κέντρο Ελληνικής Μουσικής «Φοίβος Ανωγειανάκης.

Η είσοδος είναι ελεύθερη, με δελτία που θα μοιραστούν από το ταμείο του θεάτρου μια ώρα πριν την έναρξη.